**Predkladacia správa**

Materiál „Návrh Akčného plánu energetickej efektívnosti na roky 2017-2019 s výhľadom do roku 2020“ (ďalej len „štvrtý akčný plán“) predkladá minister hospodárstva SR na rokovanie vlády SR na základe § 4 ods. 1, písm. c) zákona č. 321/2014 Z. z. o energetickej efektívnosti, a na základe článku 24 ods. 2, smernice Európskeho parlamentu a Rady 2012/27/EÚ o energetickej efektívnosti (ďalej len „smernica“), pričom je v súlade s prílohou XIV časťou 2. Článok 24 smernice ukladá členským štátom povinnosť každé tri roky zasielať akčné plány energetickej efektívnosti do 30. apríla Európskej komisii.

Predmetom predloženého materiálu je vyhodnotenie opatrení energetickej efektívnosti za roky 2014-2016 a stavu plnenia stanovených cieľov v oblasti úspor energie, plánovanie opatrení energetickej efektívnosti na ďalšie trojročné obdobie 2017-2019 s výhľadom do roku 2020, ako aj špecifické informácie o implementácii smernice 2012/27/EÚ. Súčasťou akčného plánu je aj ročná správa o pokroku pri plnení národných cieľov energetickej efektívnosti za rok 2016, ktorej príprava taktiež vyplýva z požiadaviek smernice.

Opatrenia energetickej efektívnosti sa vyhodnocovali najmä na základe jednotlivých projektov realizovaných v období 2014-2016. Takýmto spôsobom je možné vyhodnotiť celkové úspory energie vo výške 7 733 TJ (2 148 GWh) vo forme konečnej energetickej spotreby. Úspory energie pre plnenie ročného cieľa úspor energie u konečného spotrebiteľa (čl. 7 smernice) sú vyčíslené za rok 2016 vo výške 653 GWh (2 352 TJ), čo predstavuje 68 % tohto cieľa. Za roky 2014-2016 je možné vyhodnotiť úspory energie pre čl. 7 smernice vo výške 2 800 GWh (10 079 TJ). Úspory energie za roky 2014-2016 predstavujú kumulatívnu hodnotu úspor energie do roku 2020 vo výške 16 370 GWh, čo znamená 62% z celkového kumulatívneho cieľa do roku 2020. Plnenie tohto záväzného cieľa bude aktualizované na základe dodatočného zberu údajov v ďalšom období. Opatrenia, ktoré priniesli úspory energie v období 2014-2016, si vyžiadali investície vo výške zhruba 5,7 mld. Eur.

Najväčší prínos mali úsporné opatrenia v oblasti budov, priemyslu a verejného sektora. Najdôležitejšími podpornými mechanizmami, ktoré prispeli k celkovým úsporám za obdobie 2014-2016 boli štrukturálne fondy (2007-2013), Štátny fond rozvoja bývania, Slovseff, Munseff a iné. Čiastočné plnenie stanoveného cieľa možno vysvetliť najmä nečerpaním európskych štrukturálnych a investičných fondov v roku 2016.

Plánované opatrenia na obdobie 2017-2020 sú plánované na základe predpokladaných finančných zdrojoch alokovaných v jednotlivých podporných mechanizmoch tak, aby bolo možné plniť záväzný cieľ úspor energie u konečného spotrebiteľa do roku 2020 (26 565 GWh). Realizácia plánovaných opatrení si za účelom plnenia stanoveného cieľa vyžiada do roku 2020 finančné zdroje vo výške 6,2 mld. Eur (to znamená ročné zdroje vo výške 1,6 mld. Eur).

Opatrenia obsiahnuté v materiáli majú pozitívne a negatívne vplyvy na rozpočet verejnej správy, ktoré sú rozpočtovo zabezpečené, pozitívn a negatívne vplyvy na podnikateľské prostredie, pozitívne sociálne vplyvy a pozitívne vplyvy na životné prostredie. Materiál, ani opatrenia v ňom nemajú vplyv na informatizáciu spoločnosti, ani na služby verejnej správy pre občana.

Materiál bol predmetom medzirezortného pripomienkového konania, ktorého vyhodnotenie je súčasťou predloženého materiálu. Na rokovanie vlády Slovenskej republiky je materiál predložený bez rozporov.